उकलाना मंडी (निस)
आम आदमी पार्टी के सीनियर वाइस प्रेसिडेंट अनुराग ढांडा ने पूर्व मुख्यमंत्री भूपेंद्र हुड्डा पर गंभीर आरोप लगाए, साथ ही भाजपा सरकार को भी आड़े हाथों लिया। उन्होंने कहा कि कांग्रेस की भाजपा के साथ अंदरखाने सेटिंग है। कांग्रेस वाले भाजपा की गलत नीतियों का विरोध क्यों नहीं करते, वहीं सीएम मनोहरलाल को भरी सभा में आम आदमी पार्टी के कार्यकर्ताओं पर ही गुस्सा क्यों आता है। आप कार्यकर्ताओं को ही पीटने के लिए क्यों कहते हैं। इन बातों से स्पष्ट होता है कि कांग्रेस के नेताओं के साथ भाजपा की सेटिंग है। ये प्रदेश की जनता को समझ में आ गया है, केवल आम आदमी पार्टी ही जनता के मुद्दों पर भाजपा को चुनौती दे सकती है। आम आदमी पार्टी सरकार नहीं बनाती बल्कि सूपड़ा साफ करती है। उन्होंने कहा कि हरियाणा में कांग्रेस के 31 विधायक होते हुए भी दो बार से राज्यसभा में भाजपा का सांसद बनाया। भूपेंद्र हुड्डा की सरकार में भाजपा वाले कहते थे कि हुड्डा ने जमीनों में बहुत भ्रष्टाचार कर रखा है। लेकिन न कोई केस चल रहा और न कोई गिरफ्तारी हो रही, इसके पीछे क्या सेटिंग है। उन्होंने कहा कि कांग्रेस में पद के लिए मारा मारी है। जो अपने बीच में एकता नहीं कर सकते वे हरियाणा का भला कैसे करेंगे। आम आदमी पार्टी हरियाणा में आते ही जनता की मूलभूत समस्याओं पर काम करेगी। इस मौके गेहल सिंह संधू, पुरषोत्तम सरपंच, अनिल रंगा, नरसी राम गढ़वाल, दिलबाग और ईश्वर हुड्डा मौजूद रहे।